CELEX: 32017D0810
Language: sk
Date: 2017-05-10 00:00:00
Title: Vykonávacie rozhodnutie Komisie (EÚ) 2017/810 z 10. mája 2017 o výnimke zo vzájomného uznávania autorizácie biocídneho výrobku obsahujúceho kyselinu boritú zo strany Francúzska v súlade s článkom 37 nariadenia Európskeho parlamentu a Rady (EÚ) č. 528/2012 [oznámené pod číslom C(2017) 2935]

12.5.2017   
            
            
               SK
            
            
               Úradný vestník Európskej únie
            
            
               L 121/45
            
         VYKONÁVACIE ROZHODNUTIE KOMISIE (EÚ) 2017/810
   z 10. mája 2017
   o výnimke zo vzájomného uznávania autorizácie biocídneho výrobku obsahujúceho kyselinu boritú zo strany Francúzska v súlade s článkom 37 nariadenia Európskeho parlamentu a Rady (EÚ) č. 528/2012
   
      
         [oznámené pod číslom C(2017) 2935]
      
   
   (Iba francúzske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 37 ods. 2 písm. b),
   keďže:
   
               (1)
            
            
               Spoločnosť Rütgers Organics GmbH (ďalej len „žiadateľ“) predložila Francúzsku úplnú žiadosť o vzájomné uznávanie autorizácie udelenej Nemeckom v prípade prostriedku na konzerváciu dreva s obsahom účinnej látky kyseliny boritej (ďalej len „výrobok“). Nemecko udelilo autorizáciu výrobku na preventívne ošetrenie dreva profesionálnymi používateľmi proti drevokazným hubám, hmyzu a termitom žijúcim pod zemou a v suchom dreve.
            
         
               (2)
            
            
               Kyselina boritá je klasifikovaná v súlade s nariadením Európskeho parlamentu a Rady (ES) č. 1272/2008 (2) ako látka toxická pre reprodukciu kategórie 1B, a preto spĺňa kritérium vylúčenia uvedené v článku 5 ods. 1 písm. c) nariadenia (EÚ) č. 528/2012. V súlade s článkom 5 ods. 2 tretím pododsekom uvedeného nariadenia sa musí používanie biocídneho výrobku s obsahom kyseliny boritej obmedziť na členské štáty, v ktorých je splnená minimálne jedna z podmienok stanovených v uvedenom odseku.
            
         
               (3)
            
            
               Francúzsko sa domnieva, že nebola splnená žiadna z podmienok článku 5 ods. 2 nariadenia (EÚ) č. 528/2012 a oznámilo žiadateľovi v súlade s článkom 37 ods. 2 uvedeného nariadenia svoj návrh zamietnuť udelenie autorizácie vo Francúzsku. Odôvodnenie takéhoto zamietnutia je ochrana zdravia a života ľudí, najmä zraniteľných skupín, ako sa uvádza v článku 37 ods. 1 písm. c) uvedeného nariadenia.
            
         
               (4)
            
            
               Žiadateľ nesúhlasil s navrhovaným zamietnutím a dospel k záveru, že uvedené opatrenie nie je dostatočne podložené dôvodmi stanovenými v článku 37 ods. 1 nariadenia (EÚ) č. 528/2012. Francúzsko preto 6. októbra 2016 informovalo Komisiu v súlade s článkom 37 ods. 2 druhým pododsekom uvedeného nariadenia.
            
         
               (5)
            
            
               Z tvrdení, ktoré predložilo Francúzsko, vyplýva, že hoci je riziko, ktoré je spojené s použitím profesionálnymi používateľmi výrobku prijateľné podľa príslušných modelov hodnotenia expozície, nie je zanedbateľné; iné prostriedky na ochranu dreva s obsahom účinných látok, ktoré nespĺňajú kritériá vylúčenia uvedené v článku 5 ods. 1 nariadenia (EÚ) č. 528/2012, sú dostupné na francúzskom trhu na zamýšľané použitia výrobku, a že výrobok doteraz nebol k dispozícii na francúzskom trhu. Francúzsko teda usudzuje, že výrobok nie je nevyhnutný na zamedzenie akémukoľvek závažnému nebezpečenstvu pre ľudské zdravie, zdravie zvierat alebo životné prostredie a že neudelenie autorizácie výrobku vo Francúzsku by nemalo žiadny neprimeraný negatívny dosah na francúzsku spoločnosť.
            
         
               (6)
            
            
               Žiadna z podmienok uvedených v článku 5 ods. 2 nariadenia (EÚ) č. 528/2012 nie je splnená. Účelom tohto nariadenia je zlepšiť voľný pohyb biocídnych výrobkov v Únii, pričom sa zabezpečí vysoká úroveň ochrany zdravia ľudí a zvierat, ako aj životného prostredia, a najmä zraniteľných skupín. Profesionálni používatelia sú vystavení vysokej úrovni expozície biocídnym výrobkom v dlhodobom horizonte a spĺňajú vymedzenie pojmu „zraniteľné skupiny“ v súlade s článkom 3 bodom 1 písm. ad) nariadenia (EÚ) č. 528/2012. Komisia preto dospela k záveru, že navrhovaná výnimka zo vzájomného uznávania spĺňa podmienku uvedenú v článku 37 ods. 1 písm. c) uvedeného nariadenia.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   1.   Výnimka zo vzájomného uznávania, ktorú navrhlo Francúzsko v prípade výrobku uvedeného v odseku 2, je oprávnená z dôvodu ochrany zdravia a života ľudí, najmä zraniteľných skupín, ako je uvedené v článku 37 ods. 1 písm. c) nariadenia (EÚ) č. 528/2012.
   2.   Odsek 1 sa vzťahuje na výrobok označený týmto registračným číslom tak, ako je uvedené v registri biocídnych výrobkov:
   
                
            
            
               BC-QC011565-51.
            
         Článok 2
   Toto rozhodnutie je určené Francúzskej republike.
   
      V Bruseli 10. mája 2017
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 167, 27.6.2012, s. 1.
   
      (2)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).